**Ebösszeírás 2021.**

**Tisztelt ebtartók és ebtulajdonosok!**

Az állatok védelméről és kíméletéről szóló 1998. évi XXVIII. tv. 42/B § (1) bekezdése elrendeli, hogy a települési önkormányzat ebrendészeti feladatainak ellátása érdekében, illetve a veszettség elleni oltás járványvédelmi vonatkozásaira való tekintettel háromévente legalább egy alkalommal ebösszeírást végezzen. Ezért **felhívom a figyelmüket arra, hogy az Üllés közigazgatási területén tartott ebekkel kapcsolatban Üllés Nagyközségi Önkormányzata 2021. november 1. és november 30-a között ebösszeírást végez.** Az ehhez szükséges adatlap megtalálható az október havi Üllési Körkép mellékletében.

Lényeges, hogy minden egyes kutyáról külön adatlapot kell kitölteni, amit a megadott határidőig kell eljuttatni levélben ajánlott küldeményként, vagy személyesen leadva a Polgármesteri Hivatal Ügyfélszolgálatánál (6794 Üllés, Dorozsmai út 40.).

Ha bejelentésre szolgáló további adatlapra van szükség az átvehető a Polgármesteri Hivatal Ügyfélszolgálatán, illetve letölthető az önkormányzat honlapjáról is.

**Amennyiben az ebtulajdonos vagy ebtartó a kötelezően előírt adatszolgáltatást nem, vagy nem a jogszabályban előírtaknak megfelelően teljesíti, illetve** megtagadja, abban az esetben a 244/1998. (XII.31.) Korm. rendelet értelmében állatvédelmi bírsággal sújtható. Az adatszolgáltatási kötelezettség teljesítését a Polgármesteri Hivatal ellenőrzi. Személyes adatainak kezelése az információs önrendelkezési jogról és az információszabadságról szóló 2011. évi CXII. tv. szabályainak megfelelően történik.

A négy hónaposnál idősebb kutya csak transzponderrel (bőr alá ültetett mikrocsip) megjelölve tartható, amit a jegyző és a területileg illetékes élelmiszerlánc-biztonsági és állategészségügyi hivatal ellenőriz. Amennyiben az ebtartó a törvényben előírt ezen kötelezettségének önként nem tesz eleget, akkor állatvédelmi bírsággal sújtható. Saját és kedvencünk épsége érdekében fontos a veszettség elleni védőoltás is, amit évente kell beadatni a kutyának.

Amennyiben az ebösszeírást követően az „Ebösszeíró adatlapon” szereplő adatokban változás következik be, továbbá amennyiben ezt követően kerül az eb a felügyelete alá, azt be kell jelentenie a Polgármesteri Hivatal részére a változást követő 15 napon belül.

Üllés, 2021. szeptember 13.

**Dr. Borbás Zsuzsanna**

jegyző